Diari Oficial de la Generalitat Valenciana


Sumari del DOGV 6938, del 08-01-2013 (2013/67)

RESOLUCIÓ de 17 de desembre de 2012, del director general d'Administració Local, per la qual es publiquen els estatuts de la Mancomunitat La Vega.
--------------------------------------------------------------------------------------------------------------------------------------------------

### Dades del document

Número de DOGV
:   6938

Data del DOGV
:   08-01-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/67


Data del document
:   17-12-2012

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 17 de desembre de 2012, del director general d'Administració Local, per la qual es publiquen els estatuts de la Mancomunitat La Vega. [2013/67]  
La disposició transitòria sexta de la Llei 8/2010, de 23 de juny, de la Generalitat, de Règim Local de la Comunitat Valenciana, disposa que les mancomunitats de la Comunitat Valenciana adaptaran els seus estatuts a la nova regulació que conté este text legal. Perquè l'adaptació mencionada adquirisca eficàcia ha de ser publicada en el Diari Oficial de la Comunitat Valenciana, d'acord amb les disposicions de l'article 93.4 de la Llei 8/2010.  
D'acord amb les disposicions de la norma esmentada, la Mancomunitat La Vega ha adaptat els seus estatuts a esta.  
Una vegada remesos l'expedient tramitat i els estatuts aprovats, no s'hi advertix infracció de l'ordenament jurídic.   
Per tot això, d'acord amb l'article 93 de la Llei 8/2010, de 23 de juny, de la Generalitat, de Règim Local de la Comunitat Valenciana, i l'article 33.2 del Decret 110/2011, de 2 de setembre, del Consell, pel qual s'aprova el Reglament Orgànic i Funcional de la Presidència i la Conselleria de Presidència, resolc:  
  
Article únic  
Publicar en el Diari Oficial de la Comunitat Valenciana els estatuts de la Mancomunitat La Vega, el text dels quals es transcriu a continuació com a annex, atés que s'ha acreditat en l'expedient la legalitat de les actuacions.  
  
Contra esta resolució, que no esgota la via administrativa, els interessats poden interposar un recurs d'alçada davant del superior jeràrquic del director general d'Administració Local en el termini d'un mes, comptador des de l'endemà de la publicació, de conformitat amb el que preveuen els articles 107, 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. En els litigis entre administracions públiques no és possible la interposició d'un recurs en via administrativa, d'acord amb les disposicions de l'article 44 de la Llei 29/1998, de 13 juliol, reguladora de la jurisdicció contenciosa administrativa, sense perjuí que s'utilitze qualsevol altra via que es considere oportuna.   
  
  
València, 17 de desembre de 2012.- El director general d'Administració Local: Vicente Saurí Martí.  
  
  
ANNEX  
  
Estatuts de la Mancomunitat La Vega  
  
  
Títol primer  
Disposicions generals  
  
Article 1. Municipis que integren la Mancomunitat  
1. Els municipis d'Algorfa, Jacarilla, Redován i San Miguel de Salinas, de la província d'Alacant, a l'empara de les disposicions de l'ordenament jurídic vigent, acorden constituir-se en mancomunitat voluntària de municipis per a l'organització i la prestació en forma mancomunada de les obres, servicis o activitats de la seua competència que s'arrepleguen en estos estatuts.  
2. La Mancomunitat tindrà personalitat i capacitat jurídica per al compliment dels seus fins específics.  
  
Article 2. Denominació i seu  
La mancomunitat que es constituïx es denominarà «La Vega», i té la seu pròpia al municipi de Redován, en la plaça de l'Ajuntament, número 4, CP 03054, on es troben els seus òrgans d'administració.  
No obstant això, els seus òrgans col·legiats poden celebrar sessions en qualsevol de les cases consistorials de les corporacions que la integren.  
  
Article 3. Duració  
La Mancomunitat es constituïx per temps indefinit.  
  
  
Títol segon  
Competències i potestats  
  
Article 4. Objecte i competències  
1. La Mancomunitat es constituïx a fi d'unir els esforços i les possibilitats econòmiques dels municipis associats per a la prestació dels servicis socials i la promoció de polítiques d'igualtat i integració social. Amb esta finalitat, es podran establir els acords i assessoraments necessaris amb entitats sense ànim de lucre de la comarca que realitzen servicis d'este tipus, per tal d'aconseguir una major participació ciutadana en les activitats de caràcter social.   
2. La Mancomunitat podrà realitzar la prestació i l'explotació dels servicis d'acord amb qualsevol de les formes previstes en l'ordenament jurídic vigent.  
3. Perquè la Mancomunitat assumisca nous servicis que en representen una modificació constitutiva cal seguir el procediment establit en els apartats 2 i següents de l'article 3 de la Llei 8/2010.  
  
L'organització i la prestació d'altres servicis es pot efectuar per a dos o més municipis mancomunats, sense que siga necessària la participació de tots.   
  
Article 5. Capacitat jurídica  
La Mancomunitat, com a entitat local reconeguda per la llei, exercirà totes les potestats conferides per la legislació vigent que afecten les entitats d'estes característiques per al compliment dels seus fins.  
  
  
  
Títol tercer  
Organització  
  
Article 6. Òrgans de la Mancomunitat  
1. Els òrgans de govern de la Mancomunitat seran representatius dels ajuntaments mancomunats.  
2. Els òrgans de govern necessaris són el Ple de la Mancomunitat, el president, el vicepresident, la Junta de Govern i totes les comissions informatives que es requerisquen.   
3. La creació, la composició i el funcionament d'estes comissions informatives s'acordarà en la sessió constitutiva o en la primera sessió que se celebre després de la renovació electoral corresponent, sense perjuí de la possibilitat d'acordar modificacions en sessions posteriors. En tot cas, estaran compostes com a màxim per un terç del nombre legal de membres del Ple de la Mancomunitat, i poden tindre caràcter permanent o especial.  
  
Article 7. El Ple de la Mancomunitat  
1. El Ple de la Mancomunitat estarà integrat pels vocals representants de les entitats mancomunades, triats pels seus plens respectius per majoria absoluta.  
A l'efecte de la representativitat prevista en l'article 101 de la Llei 8/2010, cada municipi estarà representat en el Ple de la Mancomunitat pel seu alcalde o alcaldessa i un altre regidor o regidora, triat pel ple respectiu.  
2. El mandat de vocals coincidix amb el de les corporacions respectives.  
3. Els vocals del Ple de la Mancomunitat perdran esta condició quan perden la condició d'alcalde o alcaldessa, o de regidor, o així ho acorde el ple de l'ajuntament representat.  
  
Article 8. Designació de representants i terminis  
1. Després de la realització d'eleccions locals, i dins del termini dels 30 dies següents a la sessió constitutiva de cada un dels ajuntaments mancomunats, es nomenaran els vocals representants en la Mancomunitat, i s'haurà comunicar l'acord a esta.  
2. Fins a la data de constitució del nou ple, actuarà en funcions l'anterior i el seu president.  
3. La sessió constitutiva del Ple de la Mancomunitat s'haurà de realitzar dins dels deu dies hàbils següents a la conclusió del termini per a la designació de representants per tots els municipis mancomunats. A este efecte, el president en funcions, amb les consultes oportunes prèvies, efectuarà la convocatòria amb l'antelació prevista en l'article 16.3 d'estos estatuts. En el cas que no es realitze la convocatòria amb l'antelació necessària, la sessió constitutiva es realitzarà a les 12.00 hores del desé dia hàbil posterior a la conclusió del termini per a la designació de representants per tots els municipis mancomunats.  
  
4. Durant el període a què es referix el paràgraf 2, només es podrà dur a terme la gestió ordinària de la Mancomunitat, sense que en cap cas puguen adoptar-se acords que requerisquen la majoria absoluta del nombre total de vots del Ple.  
  
Article 9. Atribucions del Ple  
Correspon al Ple de la Mancomunitat:  
a) Aprovació i modificació dels pressupostos.  
b) Aprovació de la plantilla de personal i relació de llocs de treball.  
c) L'exercici d'accions judicials i administratives i la defensa de la corporació en matèries de competència plenària.  
d) Aprovació de les modificacions no constitutives de la Mancomunitat.   
e) Adquirir i alienar el patrimoni de la Mancomunitat, així com la revisió de l'inventari.  
f) Aprovació d'ordenances, operacions de crèdits, concessions de quitaments i esperes i qualsevol classe de compromisos econòmics.  
g) Aprovació de la determinació dels recursos propis de caràcter tributari.  
h) Aprovar plans i projectes necessaris per a l'establiment, el desenrotllament i la gestió d'obres, servicis o activitats previstos com a fins de la Mancomunitat.  
i) Admissió i separació de membres de la Mancomunitat.  
j) Establiment de mèrits per als concursos de funcionaris d'habilitació nacional.  
k) Determinar la forma de gestionar els servicis.  
l) Triar i destituir el president.  
m) Fixar anualment les aportacions econòmiques dels municipis integrants de la Mancomunitat establides en l'article 25 d'este estatut.  
  
n) Les altres atribucions que la legislació vigent conferix al ple de l'ajuntament.  
  
Article 10. Nomenament del president  
1. El president de la Mancomunitat serà triat pel Ple de la Mancomunitat entre els seus membres, per majoria absoluta del nombre total de vots. L'elecció tindrà lloc en la sessió constitutiva o en la primera que celebre després de la renovació electoral corresponent o cessament de l'anterior.   
2. Poden ser candidats a la Presidència tots i cada un dels vocals que componen el Ple.  
3. Si cap candidat obté majoria absoluta en la primera votació, es farà vint-i-quatre hores després una segona votació i es triarà qui obtinga més vots. En cas d'empat, la designació es farà per sorteig entre els vocals empatats.  
  
4. Per a la destitució del president se seguirà el mateix procediment que el que establix la legislació vigent per a la destitució de l'alcalde.  
  
  
Article 11. Atribucions del president  
1. Corresponen al president de la Mancomunitat les competències següents:  
a) Dirigir el govern i l'administració de la Mancomunitat.  
b) Convocar, presidir i alçar les sessions del Ple, de la Junta de Govern i de qualssevol altres òrgans municipals.  
c) Decidir els empats amb vot de qualitat una vegada realitzada la segona votació i si persistix l'empat.  
d) Dirigir, inspeccionar i impulsar els servicis, les obres i les activitats de la Mancomunitat.  
e) Ordenar pagaments, retre comptes i administrar els fons i els béns de la Mancomunitat .  
f) Disposar gastos dins dels límits de la seua competència.  
g) Exercir la direcció superior del personal de la Mancomunitat.  
  
h) Contractar obres, servicis i subministraments, dins dels límits establits per la legislació vigent per a l'alcalde.  
i) Representar la mancomunitat.  
j) Exercir accions judicials i administratives en cas d'urgència.  
  
k) Aprovació de les bases que regiran les proves d'accés a la funció pública de la Mancomunitat.  
l) Totes aquelles que la normativa de règim local atribuïx a l'alcalde per al compliment de les competències que té atribuïdes, així com les no atribuïdes específicament a un altre òrgan.  
2. El president pot delegar l'exercici de les seues atribucions, excepte la de convocar i presidir les sessions del Ple i de la Junta de Govern, decidir els empats amb el vot de qualitat, la direcció superior de tot el personal i les enumerades en els apartats a i j.  
  
Article 12. Vicepresident  
El president designarà un o més vicepresidents, amb un nombre màxim de dos, que el substituiran per l'orde del seu nomenament en cas d'absència, vacant o malaltia. S'informarà el Ple d'estos nomenaments en la primera sessió que es realitze.  
  
Article 13. Composició de la Junta de Govern  
1. El president designarà els membres de la Junta de Govern, el nombre dels quals no podrà ser superior al terç del nombre legal de membres del Ple.   
2. La Junta de Govern local es constituïx vàlidament amb l'assistència de la majoria absoluta dels seus components. Si no hi ha quòrum, es constituirà en la segona convocatòria, una hora després de l'assenyalada per a la primera, i n'hi haurà prou amb l'assistència de la tercera part dels seus membres i, en tot cas, un nombre no inferior a tres.  
  
Article 14. Atribucions de la Junta de Govern  
Correspon a la Junta de Govern l'assistència al president en l'exercici de les seues atribucions i les que el president o un altre òrgan de la Mancomunitat li delegue o li atribuïsquen les lleis.  
  
Article 15. Comissions informatives i altres òrgans complementaris  
1. La Mancomunitat crearà comissions informatives que tindran per funció l'estudi, l'informe o la consulta dels assumptes que hagen de ser sotmesos a la decisió del Ple.   
2. La creació i el funcionament de les comissions informatives s'acordarà en la sessió extraordinària a què es referix l'article 16.2, sense perjuí de la posiblidad d'acordar modificacions en sessions posteriors.  
3. Les comissions informatives, que poden tindre caràcter permanent o especial, estaran integrades pel president i un dels dos representants de cada un dels municipis mancomunats. A falta d'acord exprés dels plens dels ajuntaments en sentit contrari, s'entendran designats com a vocals de les comissions informatives els representants dels municipis que figuren en segon lloc en l'acord de nomenament dels seus dos representants en la Mancomunitat.  
  
4. La comissió especial de comptes estarà formada pel president de la Mancomunitat i els alcaldes de cada un dels ajuntaments mancomunats.   
  
Títol quart  
Funcionament  
  
Article 16. Règim de sessions del Ple  
1. El Ple funciona en règim de sessions ordinàries, de periodicitat preestablida, i extraordinàries.  
2. El Ple celebra sessió ordinària una vegada al mes. Dins d'este límit, correspon al Ple decidir la periodicitat d'estes sessions i els dies i les hores de la celebració, per mitjà d'un acord adoptat en sessió extraordinària que haurà de convocar el president dins dels trenta dies següents al de la sessió constitutiva. Les sessions extraordinàries se celebraran quan així ho decidisca el president o ho sol·liciten els vocals que representen almenys una quarta part del nombre total de vots. En este últim cas, la realització de la sessió no podrà demorar-se més de 15 dies hàbils des que va ser sol·licitada.  
3. Les sessions del Ple han de convocar-se almenys amb cinc dies hàbils d'antelació. En la citació es farà constar l'orde del dia.  
4. El Ple es constituïx vàlidament amb l'assistència dels vocals que representen almenys un terç del nombre total de vots, que mai podrà ser inferior a tres. Este quòrum s'ha de mantindre al llarg de tota la sessió.  
  
5. En tot cas, es requerix l'assistència del president i del secretari de la Mancomunitat, o dels que legalment els substituïsquen.  
  
Article 17. Sistemes d'acords  
1. Els acords del Ple s'adopten, per regla general, per majoria simple dels membres presents. Hi ha majoria simple quan els vots afirmatius són més que els negatius.  
2. És necessari el vot favorable de la majoria absoluta del nombre total de vots del Ple per a l'adopció dels acords en les matèries següents:  
a) Elecció i destitució del president.  
b) Adhesió i separació de municipis.  
c) Aprovació d'operacions financeres o de crèdit i concessions de quitaments i esperes, quan l'import supere el 10% dels recursos ordinaris del seu pressupost.  
d) Determinació de la forma de gestió del servici.  
e) Fixar anualment les aportacions econòmiques dels municipis integrants de la Mancomunitat establides en l'article 25 dels estatuts.  
  
f) Acordar la dissolució de la Mancomunitat, amb els tràmits previs oportuns, nomenar els vocals membres de la comissió liquidadora i aprovar la proposta efectuada per esta.  
g) Qualsevol altra matèria que així es dispose en estos estatuts o en la legislació de règim local aplicable.  
3. En les votacions del Ple s'utilitzarà el vot ponderat, prenent com a referència el nombre de regidors que corresponen a cada municipi d'acord amb l'article 179 de la Llei Orgànica 5/1985, de 19 de juny, reguladora del règim electoral general. El nombre d'habitants que servirà de base per a l'aplicació d'esta escala serà el de la població dels municipis que s'haja pres com a referència en les eleccions municipals immediatament precedents a la constitució de la Mancomunitat.  
  
4. El vot s'emetrà per l'alcalde o alcaldessa de cada municipi, i en cas d'absència, pel regidor designat com a segon vocal.   
  
  
Títol quint  
Personal  
  
Article 18. Personal de la Mancomunitat  
1. D'acord amb el que establixen els articles 90 i 103 de la Llei 8/2010, de 23 de juny, de Règim Local de la Comunitat Valenciana, s'establix per a la Mancomunitat La Vega un sistema mixt de personal propi i personal dels ajuntaments mancomunats cedit per estos.  
  
2. En conseqüència amb el que s'ha indicat en l'apartat anterior, el personal de la Mancomunitat pot estar format per:  
a) Funcionaris de carrera, inclosos els que ocupen llocs reservats a habilitats de caràcter estatal.  
b) Funcionaris interins.  
c) Personal laboral fix, temporal o per temps indefinit.  
d) Personal funcionari o laboral cedit pels ajuntaments mancomunats.  
e) Personal eventual.  
  
  
  
Article 19. Habilitats estatals  
1. En la Mancomunitat hi haurà un lloc de treball reservat a funcionaris d'Administració local amb habilitació de caràcter estatal, a qui correspondran les funcions de secretaria, comprensiva de la fe pública i assessorament legal preceptiu, així com el control i la fiscalització interna de la gestió economicofinancera i pressupostària, i la comptabilitat, tresoreria i recaptació.  
2. Mentres que l'òrgan autonòmic competent classifica reglamentàriament este lloc de treball, les funcions esmentades poden ser exercides per algun funcionari d'Administració local amb habilitació de caràcter estatal d'algun dels municipis que integren la Mancomunitat, amb designació prèvia del Ple.  
3. No obstant això, si una vegada creat i classificat s'estima que el volum de servicis o recursos de la Mancomunitat és insuficient per al manteniment del lloc de treball, es podrà sol·licitar l'exempció de l'obligació de mantindre'l, de conformitat amb la normativa aplicable.  
  
En eixe supòsit, i una vegada concedida l'exempció esmentada, les funcions reservades a habilitats nacionals s'exerciran a través de funcionari amb esta habilitació d'algun dels municipis que integren la Mancomunitat. Si això no és possible, estes funcions reservades s'exerciran per mitjà d'acumulació a un funcionari amb habilitació de caràcter estatal d'una altra entitat local o pel servici d'assistència de la Diputació Provincial d'Alacant.  
  
Article 20. Personal propi  
1. El Ple de la Mancomunitat aprovarà anualment, juntament amb el pressupost, la plantilla corresponent de personal propi, que comprendrà tots els llocs de treball reservats a funcionaris i laborals.  
  
2. La selecció i el règim jurídic d'este personal, així com la provisió dels llocs de treball existents, es regirà, igual que per a la resta de les corporacions locals, pel que establix la normativa bàsica sobre funció pública, règim local i la resta de la legislació aplicable.  
  
  
Article 21. Personal cedit pels ajuntaments mancomunats  
1. La Mancomunitat podrà comptar amb personal cedit pels ajuntaments. El Ple de la Mancomunitat regularà l'adscripció del personal de les corporacions associades a la Mancomunitat, el nombre màxim de cada corporación pot adscriure, la seua situació respecte als ajuntaments de procedència i la Mancomunitat i les seues retribucions.   
  
  
Títol sext  
Hisenda i patrimoni  
  
Article 22. Recursos financers  
La hisenda de la Mancomunitat està constituïda pels recursos previstos en la legislació vigent de règim local i per les aportacions dels municipis mancomunats:  
1. La hisenda de la Mancomunitat està constituïda pels recursos següents:  
a) Aportaciones dels municipis, d'acord amb el que establixen els estatuts.  
b) Ingressos de dret privat.  
c) Taxes i preus públics per a la prestació de servicis o realització d'activitats de la seua competència.  
d) Contribucions especials per a l'execució d'obres o per a l'establiment, l'ampliació o la millora de servicis.  
e) Participacions en els tributs de la Generalitat que, si és el cas, es puguen establir a favor seu.  
f) Recàrrecs sobre impostos de la Generalitat o d'altres entitats locals que siguen procedents.   
g) Subvencions i altres ingressos de dret públic.  
h) Ingressos procedents d'operacions de crèdit.  
i) Multes i sancions en l'àmbit de la seua competència.  
j) Qualsevol altre que legalment puga establir-se.  
2. Correspondrà als municipis facilitar a la Mancomunitat tota la informació necessària per a la formació de padrons, altes, baixes i la resta de modificacions referides als contribuents afectats pels diferents servicis que constituïsquen els fins regulats en articles anteriors. La Mancomunitat pot, en tot moment, pels seus propis mitjans, comprovar la veracitat i l'exactitud de les dades a què es referix el punt anterior.  
  
3. Les operacions de crèdit que puga concertar la Mancomunitat per a finançar la realització de fins de la seua competència poden ser avalades pels municipis que la integren quan el patrimoni propi de la Mancomunitat o els seus recursos ordinaris no siguen suficients per a garantir esta operació.  
  
Article 23. Ordenances fiscals  
1. Per a la imposició, l'exacció, la liquidació i la cobrança dels seus recursos, la Mancomunitat aprovarà les ordenances corresponents als diferfents servicis. Estes ordenances tindran força obligatòria en tots els municipis integrants, una vegada aprovades.  
  
Article 24. Aportacions econòmiques  
1. Les aportacions de municipis mancomunats es fixaran anualment per a cada exercici econòmic pel Ple de la Mancomunitat amb el vot favorable del nombre total de vots. Seran les següents:  
a) Les aportacions ordinàries, destinades a l'atenció dels gastos corrents i el manteniment dels servicis de la Mancomunitat. El Ple de la Mancomunitat fixarà anualment els criteris d'aportació ordinària segons la població dels municipis respectius i/o la població especialment beneficiada per la gestió, l'execució o la prestació de les obres o servicis concrets.   
b) Tindran el caràcter d'aportacions extraordinàries les destinades a atendre la gestió, l'execució d'obres i la prestació de servicis implantats per la Mancomunitat a petició de determinats municipis d'esta. Estes aportacions s'establiran per mitjà de l'acord plenari corresponent en funció dels criteris que siguen proposats pels municipis a què afecten.  
  
2. Els municipis mancomunats consignaran en els seus pressupostos les quantitats necessàries per a l'atenció dels compromisos assumits amb la Mancomunitat.  
  
Article 25. Característiques de les aportacions  
1. Les aportacions dels municipis a la Mancomunitat tenen la consideració de pagaments obligatoris i preferents per a les entitats mancomunades.  
2. Les aportacions econòmiques dels municipis es realitzaran en la forma i els terminis que determine el Ple. En el cas que algun municipi s'endarrerisca en el pagament caldrà ajustar-se a les disposicions de l'article 32.  
  
Article 26. Pressupost  
1. La Mancomunitat aprovarà anualment un pressupost, d'acord amb el que establix la legislació de règim local vigent.  
2. El pressupost constituïx l'expressió xifrada, conjunta i sistemàtica de les obligacions que, com a màxim, poden reconéixer, i dels drets que es preveuen liquidar durant l'exercici econòmic corresponent.  
  
3. S'inclouran en el pressupost les inversions que es puguen realitzar, així com les seues fonts de finançament.  
  
Article 27. Liquidació del pressupost de la Mancomunitat  
Del resultat de la liquidació pressupostària de cada any es practicarà una distribució entre els ajuntaments mancomunats. Si en resulten sobrants d'aportacions, s'abonaran en un compte a favor dels ajuntaments corresponents, que s'utilitzaran per a compensar aportacions futures; i, al contrari, si en resulta una diferència a favor de la Mancomunitat, s'haurà d'ingressar per cada ajuntament en el termini d'un mes des de la notificació de l'acord de distribució.   
  
  
Article 28. Patrimoni  
1. El patrimoni de la Mancomunitat estarà integrat per qualsevol classe de béns, drets i accions que legítimament adquirisquen, bé en el moment de la constitució o amb posterioritat. A este efecte, s'haurà de formar un inventari de conformitat amb les disposicions vigents en la matèria.  
2. La participació de cada entitat mancomunada en este patrimoni es fixarà tant inicialment com en avant en funció del nombre d'habitants de dret de cada entitat, segons el padró municipal.  
  
No obstant això, i ateses les característiques de les aportacions a la Mancomunitat, es podran tindre en compte altres factors de ponderació.  
  
Títol sèptim  
Variació dels estatuts i modificacions de la Mancomunitat  
  
Article 29. Modificació d'estatuts  
1. La modificació dels estatuts de la Mancomunitat pot tindre caràcter constitutiu o no constitutiu.  
2. La modificació constitutiva dels estatuts s'ajustarà al procediment previst en la legislació aplicable per a la creació de les mancomunitats i es referirà exclusivament als aspectes següents:  
a) Objecte. Competències i potestats  
b) Òrgans de govern i sistema de representació dels municipis en estos  
c) Règim economicofinancer i criteris per a les aportacions dels municipis  
d) Dissolució de la Mancomunitat  
3. Les altres modificacions estatutàries tindran caràcter no constitutiu i requeriran l'aprovació inicial pel Ple de la Mancomunitat, l'audiència als ajuntaments mancomunats durant un mes i la resolució definitiva pel Ple de la Mancomunitat per majoria absoluta, i no requeriran la publicació en un diari oficial.   
  
Article 30. Adhesió de municipis  
1. Para l'adhesió a la Mancomunitat d'un nou municipi serà necessària la sol·licitud del municipi mitjançant un acord plenari de la corporació, adoptat amb el vot favorable per la majoria absoluta del nombre legal dels seus membres.  
La tramitació es realitzarà de conformitat amb el procediment previst en l'apartat 3 de l'article 29 per a les modificacions no constitutives.  
2. L'aportació inicial dels municipis incorporats a la Mancomunitat, després de la seua constitució, la determinarà l'índex del patrimoni de la Mancomunitat per habitants, multiplicat pel nombre d'habitants de dret de l'entitat que en sol·licita la inclusió.  
  
Si no hi ha tal patrimoni, aportarà la quota que resulte de multiplicar la quantitat a què es referix l'apartat a de l'article 24.1 per un nombre d'anys que no podrà superar els cinc.  
La quota resultant de la valoració podrà ser exigida en el moment de la incorporació de l'entitat local a la Mancomunitat, o quedar diferida per al supòsit de la dissolució o, si és el cas, separació de la Mancomunitat.  
3. Així mateix, haurà d'aportar tots els gastos que s'originen amb motiu de la inclusió en la Mancomunitat.  
  
Article 31. Separació voluntària  
1. Per a la separació voluntària d'un municipi serà necessària la sol·licitud del municipi mitjançant un acord plenari de la corporació, adoptat amb el vot favorable per la majoria absoluta del nombre legal dels seus membres, en què es comunicarà la voluntat d'abandó unilateral amb una antelació mínima d'un any. El municipi haurà d'haver-se mantingut com a membre de la Mancomunitat almenys durant quatre anys.  
La tramitació es realitzarà de conformitat amb el procediment previst en l'apartat 3 de l'article 29 per a les modificacions no constitutives.  
2. L'ajuntament que decidisca separar-se de forma unilateral haurà d'haver complit tots els compromisos pendents que tinga amb la Mancomunitat, com també abonar tots els gastos originats per la seua separació i la part del passiu contret per la Mancomunitat a càrrec seu.  
  
Article 32. Separació forçosa  
1. Serà procedent la separació forçosa d'un municipi mancomunat en els supòsits següents:  
a) Incompliment del pagament de les seues aportacions durant més d'un trimestre.  
b) Incompliment de les altres actuacions necessàries per al desenvolupament correcte de la Mancomunitat a què estiguen obligats pels seus estatuts.  
2. En el cas que algun municipi s'endarrerisca en el pagament de la seua quota més d'un trimestre, el president requerirà el pagament en el termini d'un mes. Una vegada transcorregut este termini sense que s'haja fet efectiu el dèbit, el president podrà sol·licitar als òrgans de l'Administració central, autonòmica o provincial la retenció de les quotes pertinents a càrrec de les quantitats que, per qualsevol concepte, siguen liquidades a favor de l'ajuntament deutor a fi que les entregue a la Mancomunitat.  
3. Esta retenció és autoritzada expressament pels ajuntaments mancomunats en el moment d'aprovació d'estos estatuts, sempre que s'hi adjunte el certificat de descobert reglamentari en cada cas.  
4. En cas d'incompliment del pagament de les seues aportacions durant més d'un trimestre o d'altres actuacions necessàries per al desenvolupament correcte de la Mancomunitat, el Ple haurà de declarar l'incompliment per majoria absoluta; a continuació, es formularà un requeriment a l'ajuntament en què se li atorgarà un mes prorrogable perquè complisca les seues obligacions.  
5. Si l'ajuntament no efectua el pagament o complix les seues obligacions, el Ple de la Mancomunitat adoptarà un acord de separació forçosa per majoria absoluta, i reclamarà les quantitats degudes i els gastos derivats establits en l'article 31.2 d'estos estatuts.  
  
  
Article 33. Liquidació per separació  
1. La separació de la Mancomunitat d'un municipi o més no implicarà la necessitat de liquidar-la; esta operació es diferix al moment de dissolució de la Mancomunitat. No obstant això, en el cas que el municipi o els municipis separats de la Mancomunitat hagen aportat a esta béns afectes a servicis propis es practicarà, excepte acord amb els municipis interessats, una liquidació parcial a fi que eixos elements els siguen reintegrats, sense perjuí dels drets que puguen tindre en el moment de la liquidació definitiva per haver aportat elements d'una altra naturalesa.  
  
2. Els municipis separats no poden, excepte el que establix el paràgraf anterior, al·legar drets de propietat sobre els béns i servicis de la mancomunitat radicats al seu terme municipal.  
3. Si, com a conseqüència de la separació d'un municipi o més, la Mancomunitat deixa de ser viable, es dissoldrà d'acord amb el que establix l'article 34.  
  
Títol octau  
Dissolució de la Mancomunitat  
  
Article 34. Dissolució de la Mancomunitat  
La Mancomunitat es dissoldrà per alguna de les causes següents:  
  
a) Per desaparició del fi o fins per als quals va ser creada.  
b) Quan així ho acorde el Ple de la Mancomunitat i els ajuntaments mancomunats amb el vot favorable de la majoria absoluta legal dels seus membres.  
c) Per dur-se a terme la prestació dels servicis objecte d'esta per l'Estat, la comunitat autònoma o la diputació provincial.  
  
Article 35. Procediment de dissolució  
1. El procediment de dissolució de la Mancomunitat serà el mateix que s'establix per a la creació, i requerirà:  
a) Convocatòria i celebració del Ple de la Mancomunitat, en què s'acordarà per majoria absoluta la dissolució de la Mancomunitat.  
  
b) Informació pública durant un mes en tots els ajuntaments mancomunats.  
c) Informes de la diputació provincial i de l'òrgan competent de la comunitat autònoma en matèria de règim local.  
d) Aprovació en els plens municipals per majoria absoluta.  
e) Aprovació per majoria absoluta de la Mancomunitat de la proposta efectuada per la comissió liquidadora, de conformitat amb les disposicions d'este article.  
f) Remissió a l'òrgan competent de la Generalitat, que publicarà la dissolució en el Diari Oficial de la Comunitat Valenciana i donarà de baixa la Mancomunitat en el Registre d'Entitats Locals de la Comunitat Valenciana.   
2. Una vegada aprovada la dissolució de la Mancomunitat per part dels plens municipals i abans de la seua remissió a la Generalitat, s'haurà d'haver creat una comissió liquidadora composta almenys pel president de la Mancomunitat i dos vocals, en la qual s'integraran, per a complir les seues funcions assessores, el secretari i també l'interventor, si n'hi ha. Podrà igualment convocar a les seues reunions experts determinats, només a l'efecte d'oir la seua opinió o preparar informes o dictàmens en temes concrets de la seua especialitat.  
3. La comissió, en un termini no superior a tres mesos, farà un inventari de béns, servicis i drets de la Mancomunitat; xifrarà els seus recursos, càrregues i dèbits; farà una llista del seu personal i, més tard, proposarà al Ple de l'entitat la seua distribució o integració oportuna en els ajuntaments mancomunats, tenint en compte les mateixes dades que hagen servit per a la formació del patrimoni.  
  
4. La proposta, per a ser aprovada vàlidament, requerirà el vot favorable de la majoria absoluta dels membres del Ple de l'entitat. Una vegada aprovada, la proposta serà vinculant per als ajuntaments mancomunats.  
  
  
DISPOSICIONS ADDICIONALS  
  
Única  
Els registres de les diverses entitats locals mancomunades tindran la consideració de registres delegats del de la Mancomunitat a tots els efectes d'entrada, eixida i presentació de documents.  
  
  
DISPOSICIÓ FINAL  
  
Única  
En tot allò no previst en estos estatuts resultarà aplicable el que establix la legislació per a les entitats locals.